Diari Oficial de la Generalitat Valenciana


Sumari del DOGV 5300, del 11-07-2006 (2006/8123)

ACORD de 7 de juliol de 2006, del Consell, pel qual eleva a definitiva la línia límit jurisdiccional entre els municipis d'Altura i Segorbe, de la província de Castelló.
-------------------------------------------------------------------------------------------------------------------------------------------------------------------------

### Dades del document

Número de DOGV
:   5300

Data del DOGV
:   11-07-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/8123


Data del document
:   07-07-2006

Organisme emissor
:   Conselleria de Justícia, Interior i Administracions Públiques

Tipus de document
:   Acord

Descriptors 

:   * Altura
    * Segorbe
    * municipi

ACORD de 7 de juliol de 2006, del Consell, pel qual eleva a definitiva la línia límit jurisdiccional entre els municipis d'Altura i Segorbe, de la província de Castelló. [2006/8123]  
El Consell, en la reunió del dia 7 de juliol de 2006, va adoptar l'acord següent:  
Per tal de solucionar les discrepàncies existents sobre el traçat d'un tram de la línia límit jurisdiccional entre els municipis d'Altura i Segorbe, de la província de Castelló, a instància de l'Ajuntament d'Altura s'inició el procediment de delimitació d'ambdós termes municipals. A la vista que l'acta de delimitació definitiva de 1908 s'ha extraviat, l'esmentat procediment comprén la totalitat de la línia límit intermunicipal.  
Els respectius ajuntaments es mostren d'acord amb la situació sobre el terreny de les 14 fites que actualment conformen els límits entre ambdós municipis, i també amb el traçat, en línia recta, que les uneix, llevat del tram comprés entre les fites M10 i M11.  
L'Institut Geogràfic Nacional, en l'informe preceptiu contemplat per les normes de procediment, es mostra partidari d'ajustar el disseny del tram esmentat a accidents geogràfics i a les noves infraestructures ubicades sobre la línia limítrofa preexistent, per tal d'evitar els problemes derivats de l'absència de referències sobre el terreny i de l'excessiva distància entre les fites afectades, de quasi dos quilòmetres, i proposava un nou traçat.  
El Consell d'Estat, en dictamen preceptiu, es mostra conforme amb la proposta de l'Institut Geogràfic Nacional.  
L'article 10 del Text Refós de les Disposicions Legals vigents en matèria de règim local, aprovat pel Reial Decret Legislatiu 781/1986, de 18 d'abril, atribueix al Consell la competència per a resoldre.  
Per tant, tenint en compte amb el que disposen els articles 25 i 40 de la Llei de Govern Valencià, a proposta del conseller de Justícia, Interior i Administracions Públiques, el Consell  
ACORDA  
Elevar a definitiva la línia límit jurisdiccional entre els municipis d'Altura i Segorbe, la qual s'ajustarà a les següents característiques:  
a) S'eleva a definitiva la ubicació actual de les 14 fites que la conformen.   
b) S'eleva a definitiu el traçat de la línia límit intermunicipal, configurada com la línia recta que uneix les fites que la conformen, llevat del corresponent a les fites 10 i 11 d'aquesta.  
c) La línia límit entre les esmentades fites 10 i 11 s'ajustarà al traçat següent: «partint de la fita M10, en línia recta fins a la fita A (nova), situada a la zona de Marroyo al començament del camí de Cánova-Marroyo a Segorbe. Continua la línia per l'eix d'un camí de servei agrícola fins a la fita B (nova), situada a la intersecció del marge dret del camí de Marroyo a Altura, amb un límit que separa dues parcel·les i que forma part d'una successió alineada de finques. La línia límit entre la fita B i la C (nova) és la recta que les uneix, el traçat de les quals segueix aproximadament l'alineació de límits esmentats. La fita C es troba a la intersecció del barranc de San Julián amb la mateixa successió de límits abans esmentats; la línia proposada continua per l'esmentat barranc fins a la seua intersecció amb el camí de los Pobres, on se situaria la fita D (nova), seguint la línia per l'eix d'aquest camí fins al seu entroncament amb l'autovia N-234, des del qual la línia segueix en traçat normal a l'eix de l'autovia fins a tallar l'esmentat eix; en aquest punt se situaria la fita E (nova). La línia continua per l'eix de l'autovia N-234 fins a arribar al punt de la seua intersecció amb la normal a ell traçada des de l'entroncament del camíno de las Cuevas de Ajau amb l'esmentada autovia. En aquesta intersecció se situa la fita F (nova) i, des d'aquesta, la línia segueix per la mencionada normal a l'eix de l'autovia i pel camí de las Cuevas de Ajau fins a arribar a la fita M11..  
El present acord produirà efectes a partir de la seua publicació en el Diari Oficial de la Generalitat.  
Contra el present acord, que posa fi a la via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació d'este acord en el Diari Oficial de la Generalitat, d'acord amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici d'exercitar qualsevol altra acció procedent en dret.  
València, 7 de juliol de 2006.  
El vicepresident i secretari del Consell,  
VÍCTOR CAMPOS GUINOT